སྐྱབས་ཟླ་མེད་རྩ་བའི་བླ་མ་དང་། །ལྷ་ཡི་དམ་དཀོན་མཆོག་རིན་ཆེན་གསུམ། །
མ་མཁའ་འགྲོ་ཆོས་སྐྱོང་སྲུང་མ་ལ། །དུས་བྱང་ཆུབ་བར་དུ་སྐྱབས་སུ་མཆི། །དུས་དེང་
སང་ཉེ་དུ་གྲོགས་མཆེད་ཀུན། །དགུང་ཕྱི་དྲོའི་རི་རྩེའི་ཉི་མ་བཞིན། །བློ་གཏད་ཐུབ་
གཅིག་ཀྱང་མི་འདུག་པས། །མི་རང་མགོ་རང་གིས་འདོན་པ་གཅེས། །ཕར་ཆོས་
བཤད་ཚུར་ལ་སྡིག་པ་བསགས། །དྲིན་ཕར་བཏགས་ལན་དུ་གནོད་པ་སྐྱེལ། །བློ་
ཕར་གཏད་མགོ་སྐོར་ཚུར་ལ་གཏོང་། །དུས་སྙིགས་མའི་མི་དང་འགྲོགས་པ་དཀའ། །
ཁ་གཅིག་ལས་ལྕེ་རྩེ་གཉིས་གཡོ་ཞིང་། །བཞིན་འཛུམ་ཡང་ནང་དུ་རྩུབ་སེམས་
འཆང་། །གྲོགས་ཡིན་ཁུལ་ཟོལ་གྱིས་དགྲ་བོ་བྱེད། །དུས་སྙིགས་མའི་མི་དང་འགྲོགས་
པ་དཀའ། །རང་འབྱོར་ཚེ་བྲོས་ཀྱང་རྗེས་སུ་བསྙེགས། །ཅུང་རྒུད་ཚེ་བསྙེགས་ཀྱང་
སྡང་མིག་བལྟ། །འཕྲལ་ཕན་ཕན་ཟོལ་གྱིས་ཕུགས་སུ་བསླུ། །དུས་སྙིགས་མའི་མི་དང་
འགྲོགས་པ་དཀའ། །ཤ་གཅིག་ལས་ཆད་པའི་སྤུན་རྣམས་ཀྱང་། །དོན་ཆུང་ངུ་རེ་ལ་
འཐབ་རྩོད་བྱེད། །བུས་རང་གི་ཕ་ཡང་གསོད་མཐོང་ན། །གཉེན་ཉེ་དུ་ཕན་པར་རེ་
བ་འཁྲུལ། །སྔར་སྙིང་ལྟར་གཅེས་པའི་མཆེད་གྲོགས་ཀྱང་། །རྐྱེན་ཕྲན་བུ་ཙམ་རེའི་
འགྱུར་ལྡོག་གིས། །སྙིང་ན་བའི་དགྲ་ལྟར་བྱེད་པ་མཐོང་། །འདི་བསམ་ན་གྲོགས་ལ་བློ་
གཏད་ཅི། །བདེ་སྐྱིད་དུས་མཛའ་མཐུན་སྡེབས་པའི་གྲོགས། །རྐྱེན་འགག་ལ་སླེབས་ཚེ་
ཐབས་དུ་མས། །གཞན་ཡལ་བོར་རང་མགོ་ཅི་ཐོན་བྱེད། །འདི་བསམ་ན་མཐུན་ཡང་
བློ་གཏད་ཅི། །མགོན་སྐྱབས་སུ་རེ་བའི་དཔོན་རྣམས་ཀྱང། །རེ་ལྟོས་པའི་འབངས་
- 6-

དང་གཡོག་འཁོར་རྣམས། །ལས་དགྲ་ལྟར་སྡུག་བསྔལ་ལས་ལ་སྦྱར། །འདི་བསམ་ན་
དཔོན་གྱིས་ཕན་རེ་འཁྲུལ། །མིང་དགེ་རྒན་ཟེར་བའི་སྡིག་རྒན་རྣམས། །རང་ཚུར་
ལྟོས་བློ་གསལ་དང་ལྡན་རྣམས། །རྒྱུད་འདུལ་ཐབས་མི་བྱེད་དྲེད་ཐབས་བྱེད། །འདི་
མཐོང་ཚེ་སྐྱོ་དང་སྙིང་རྗེ་སྐྱེས། །གཉེན་ཉེ་དུ་འཁོར་གཡོག་མང་འཛོམས་ཀྱང་། །
མགྲོན་ཞག་གཅིག་གནས་ཁང་གཅིག་འཚོགས་འདྲ། །སང་འཆི་ཚེ་སོ་སོར་འབྲལ་
ངེས་པས། །དུས་དེ་ཚེ་སུས་ཀྱང་ཕན་པ་དཀའ། །དུས་ད་ལྟ་གཉེན་བཤེས་མཛའ་
གྲོགས་ཀུན། །འབྲལ་མི་ཕོད་ལྷན་ཅིག་འགྲོགས་འགྲོགས་ནས། །དུས་ཉིན་གཅིག་
མཆི་མས་གདོང་བཀང་བཞིན། །རང་དབང་མེད་གཅིག་པུར་འཁྲིད་པར་ངེས། །
གཞན་ལྟ་ཞོག་ལུས་ཀྱང་ཉེར་དོར་ནས། །འཕྲང་དམ་པོ་བར་དོར་འཁྱམས་པའི་ཚེ། །
གཉེན་ཉེ་དུ་གཅིག་ཀྱང་མི་འབྲང་བས། །དུས་ད་ནས་ཀུན་སྤངས་བྱས་ན་ལེགས། །
རང་སྐྱེས་པའི་ཚེ་ཡང་གཅིག་པུར་སྐྱེས། །མཐར་འཆི་བའི་ཚེ་ཡང་གཅིག་པུར་འཆི། །
དོན་དེ་ཕྱིར་ཆགས་སྡང་རྩ་བ་ཡི། །གྲོགས་དགའ་མཛའི་འབྲེལ་ཐག་གཅོད་པར་
རིགས། །མཐར་ཐམས་ཅད་འདོར་དགོས་ཆབས་ཅིག་ལ། །དུས་ད་ལྟ་དོར་ན་དོན་
ཡོད་ཡིན། །ལར་དེ་དག་དོན་དུ་དེ་དག་དོར། །རང་གཅིག་པུར་དབེན་པར་གནས་
པར་རིགས། །གནས་མི་མེད་ལུང་བ་སྟོང་བ་ན། །གྲོགས་བྱ་དང་རི་དྭགས་རྣམས་
དང་འགྲོགས། །རང་གཡོག་དང་གཉེར་ཁ་རང་གིས་བྱས། །ལུས་བག་ཡངས་སེམས་
ཁྲལ་སྡུག་བསྔལ་མེད། །བློ་བག་ཕེབས་གསལ་ཞིང་རིག་པ་དྭངས། །ཉམས་དགའ་ལ་
དགེ་སྦྱོར་ངང་གིས་འཕེལ། །ལྷ་ཡི་དམ་མཁའ་འགྲོ་སྤྲིན་ལྟར་འདུ། །རྒྱུད་མ་ཚོར་ཡོན་
ཏན་མཚོ་ལྟར་རྒྱས། །ཚུལ་འདི་ལྟའི་སྐྱིད་པར་མི་བྱེད་པར། །གཉེན་ཉེ་དུ་གྲོགས་ལ་
ཆགས་གྱུར་ནས། །ཁྱིམ་དུག་སྦྲུལ་ཚང་དུ་གནས་པ་རྣམས། །སྡིག་སྡུག་བསྔལ་རིན་
གྱིས་ཉོ་བ་ཡིན། །དགྲ་མི་ཕན་ཕན་ལྟར་བཅོས་པ་ཡི། །ཡུལ་ཉེ་འབྲེལ་མཆེད་གྲོགས་
-7-

ཀུན་དོར་ནས། །གནས་དབེན་པར་གཅིག་པུར་གནས་པ་དེར། །དཔལ་བདེ་སྐྱིད་ཉི་མ་
འཆར་བར་ངེས། །འདིར་ཅུང་ཟད་བསགས་པའི་དགེ་བ་ཡིས། །ཚེ་འདི་སྣང་སྒྲོག་ཏུ་
ཚུད་པ་རྣམས། །རྒྱུད་ངེས་འབྱུང་དྲག་པོས་ཉེར་བསྐུལ་ཏེ། །ཆོས་སྒྲུབ་བརྒྱུད་བསྟན་
ལ་འཇུག་གྱུར་ཅིག །ཅེས་པ་འདི་ནི་མཛའ་བཤེས་ཀྱི་འགྱུར་ལྡོག་སོགས་ལ་ལྟོས་པས་ཡིད་བརྟན་
མེད་པར་མཐོང་ནས་རང་ཉིད་གཅིག་པུར་སྒྲུབ་པ་ལ་གཞོལ་འདོད་པ་བྱུང་བའི་ཚེ་ཆོས་རྫུ་མཁན་
པོ་བློ་བཟང་ཆོས་ཀྱི་ཉི་མས་དབེན་གནས་ཕུར་བུ་ལྕོག་ཏུ་བྲིས་པའོ། །